**Zápisnica z mimoriadneho zasadnutia Obecného zastupiteľstva v obci Hrabovke**

**konaného dňa 22.01.2019 o 17.30 hod.**

**Prítomní:** Eva Mráziková, starostka obce

**Poslanci:** Lukáš Hamaj, Mgr. Tomáš Čičo, Róbert Chmelina, Ing. Peter Hladký,

Zdenko Vrzala

**Hlavná kontrolórka:** Ing. Katarína Orságová

**Program:**

1. Otvorenie zasadnutia
2. Určenie zapisovateľa a overovateľov zápisnice
3. Kontrola uznesení obecného zastupiteľstva-hlavná kontrolórka
4. Správa o kontrolnej činnosti hlavnej kontrolórky
5. Plán zasadnutí obecného zastupiteľstva na rok 2019
6. Plán kultúrnych podujatí na rok 2019
7. Doriešenie komisií pri obecnom zastupiteľstve v Hrabovke
8. Spolupráca s občianskym združením Vĺčik, sprístupnenie sály KD
9. Požiadavky poslanca Hamaja (web, e-mail, noviny)
10. Návrh zmluvy k spracovaniu územného plánu obce Hrabovka
11. Kolaudácia vodovodu v obci Hrabovka
12. Krízový manažment CO
13. Interpelácie poslancov
14. Rôzne-diskusia
15. Záver

**1. Otvorenie zasadnutia**

Zasadnutie obecného zastupiteľstva otvorila a viedla starostka obce Eva Mráziková, ktorá skonštatovala, že vzhľadom na prítomnosť všetkých poslancov je zasadnutie OZ uznášania schopné. Ďalej predložila poslancom program rokovania obecného zastupiteľstva. Poslanec Hamaj požiadal vzhľadom na to, že musí odísť skôr z rokovania o preloženie poradia bodov v program tak, aby boli prerokované najskôr body 5,6,7,8,9,10 a potom sa bude pokračovať ďalej neprerokovanými bodmi. Predložený návrh programu aj s pozmeňujúcim poradím prerokovania jednotlivých bodov poslanci **schválili** bez pripomienok.

**Hlasovanie:**

**Prítomní: 5 Za: 5 Proti:** 0 **Zdržal sa:** 0

**2. Určenie zapisovateľa a overovateľov zápisnice**

Starostka určila overovateľov zápisnice: Mgr. Tomáš Čičo, Zdenko Vrzala

Zapisovateľka: Mgr. Janka Štefánková, pracovníčka obecného úradu

Obecné zastupiteľstvo v Hrabovke **schvaľuje** overovateľov a zapisovateľku.

**Hlasovanie:**

**Prítomní: 5 Za: 5 Proti:** 0 **Zdržal sa:** 0

**5. Plán zasadnutí obecného zastupiteľstva na rok 2019(zmena v programe rokovania)**

Poslanci obdržali na rokovanie obecného zastupiteľstva Návrh – Plán zasadnutí OcZ na rok 2019. Plán jednotlivých zasadnutí Obecného zastupiteľstva bol spracovaný v zmysle zákona č. 369/1990 Z. z. v znení neskorších predpisov. V prípade potreby je možné zvolať neplánované zasadnutie či už na návrh starostky alebo poslancov obecného zastupiteľstva. V pozvánke na jednotlivé zasadnutia bude aktualizovaný program zasadnutia Obecného zastupiteľstva či už na návrh starostky alebo poslancov OcZ. Termíny plánovaných zasadnutí sú len orientačné, v prípade nepredvídaných udalostí je možné termín zasadnutia posunúť podľa potreby. Poslanci predložený návrh bez pripomienok **schválili.**

**Hlasovanie:**

**Prítomní: 5**  **Za: 5 Proti:** 0 **Zdržal sa:** 0

**6. Plán kultúrnych podujatí na rok 2019 (zmena v programe rokovania)**

Poslanci obdržali na rokovanie Návrh – Plán a rozpočet kultúrnych aktivít na rok 2019. Plán a rozpočet jednotlivých kultúrnych podujatí vychádza zo schváleného rozpočtu na rok 2019. Plán jednotlivých kultúrnych podujatí a rozpočet je orientačný. V prípade potreby, je možné či už na návrh starostky alebo poslancov OcZ uskutočniť úpravu rozpočtu podľa skutočných finančných možností obce. Taktiež je možné v prípade neuskutočnenie podujatia presunúť plánované finančné prostriedky na ďalšiu akciu. Starostka sa vyjadrila k predloženému v tom zmysle, že návrh obsahuje aj akcie, ktoré by chcela aby boli uskutočnené v spolupráci s OZ Vĺčik. Za OZ Vĺčik bol prítomný jeho doterajší predseda, ktorý na základe členskej schôdze predložil svoj návrh k jednotlivým kultúrnym podujatiam:

* **Fašiangy** uskutočniť spoločne obecný úrad a OZ Vĺčik. Poslanci vyjadrili súhlas s tým, že aj oni pomôžu pri organizácii. Je potrebné ešte nájsť vhodný termín, aby nebol v kolízii s akciami v okolitých obciach.
* **Stavanie mája** – sú ochotní urobiť, potrebujú pomôcť so zabezpečením techniky na zdvíhanie mája. Starostka sa vyjadrila, že osloví Urbárske spoločenstvo na zabezpečenie vhodného stromu na stavanie mája.
* **Deň detí** – OZ Vĺčik vzhľadom na to, že v období júna býva veľa podobných akcií pre deti či už zo strany zamestnávateľov rodičov, ale aj v okolitých obciach, navrhujú aby toto podujatie sa po iným názvom napr. rozlúčka s letom uskutočnilo počas letných prázdnin, pričom by bola zachovaná myšlienka akcie predovšetkým pre deti. S daným návrhom súhlasili poslanci aj starostka.
* **Hody –** sú ochotní pomôcť s organizáciou aj v spolupráci so správcom farnosti a obecným úradom. Bližšie podrobnosti by boli predmetom stretnutia, ktoré by sa uskutočnilo pred zorganizovaním celého podujatia. Poslanci a starostka súhlasili.
* **Mikuláš –** túto akciu navrhujú spojiť s vianočnými trhmi, kde by aj oni ako občianske združenie pomohli s organizáciou. Navrhli už teraz predbežne schváliť termín 7.12.2019, nakoľko majú ďalšie aktivity, ktoré si potrebujú naplánovať v tomto období. S návrhom poslanci a starostka taktiež súhlasili.

K ďalším akciám **Deň matiek** a **Mesiac úcty** k starším sa vyjadrili starostka, tieto akcie zabezpečí obecný úrad tak ako to bolo po minulé roky. Na základe týchto všetkých návrhov a pripomienok bol predložený Plán a rozpočet kultúrnych aktivít na rok 2019 **schválený.**

**Hlasovanie:**

**Prítomní: 5**  **Za: 5 Proti:** 0 **Zdržal sa:** 0

**7. Doriešenie komisií pri obecnom zastupiteľstve v Hrabovke (zmena v programe rokovania**

V zmysle uznesenia z ustanovujúceho zasadnutia obecného zastupiteľstva č. 39/2018 starostka vyzvala predsedov jednotlivých komisií na návrh na doplnenie členov :

* **Komisia výstavby a životného prostredia**

Predseda Ing. Peter Hladký navrhol za členov Ing.Ladislava Čiču, Zdenka Vrzalu, Mgr.Tomáša Čiču a starostka navrhla ešte doplniť za člena komisie Róberta Chmelinu. Komisia bude na rokovaniach spolupracovať so starostkou a stavebným referentom obce Hrabovka. Predložený návrh poslanci **schválili.**

**Hlasovanie:**

**Prítomní: 5**  **Za: 5 Proti:** 0 **Zdržal sa:** 0

* **Komisia na ochranu verejného poriadku a vybavovanie sťažností**

Predseda Mgr. Tomáš Čičo navrhol za členov komisie Lukáša Hamaja, Lukáša Čiču, Tomáša Hrudku a Ing. Petra Hladkého. Predložený návrh poslanci **schválili.**

**Hlasovanie:**

**Prítomní: 5**  **Za: 5 Proti:** 0 **Zdržal sa:** 0

* **Komisia kultúry, športu a školstva**

Náplň práce komisie:

1. Prerokovanie a vyjadrenie k návrhu, zmene a čerpaniu rozpočtu v oblasti školstva, kultúry a športu 2. Príprava a organizácia kultúrnych podujatí, organizačné zabezpečenie, príprava plánu kultúrnych podujatí

3. Prerokovanie a vydanie stanovísk k problémom v oblastiach kultúry, školstva a športu

4. Príprava a spolupodieľanie sa na príprave všeobecne záväzných nariadení a vnútorných predpisov obce v oblasti kultúry, školstva a športu

5. Spolupráca so spolkami v oblasti kultúry a športu, ostatnými komisiami, starostom a obecným úradom a vykonáva ďalšie úkony spojené s danou problematikou podľa potreby obce.

Táto komisia nebola na ustanovujúcom zasadnutí ustanovená a ani neboli schválení jej členovia. Starostka vyzvala prítomných poslancov, aby predložili svoje návrh na jej zriadenie a určenie predsedu a členov komisie. Po dlhšej rozprave, pričom všetci poslanci odmietli svoje predsedníctvo v komisii, starostka dala návrh aby komisiu ustanovili tak, že budú členovia všetci poslanci, nakoľko aj tak je potrebné aby boli prítomní na jednotlivých podujatiach v obci. Je dôležité, aby komisia bola ustanovená, nakoľko je to aj v štatúte obce. Poslanci sa dohodli na tomto návrhu a za predsedu navrhli Mgr. Tomáša Čiču. Členmi komisie sú ďalší poslanci: Róbert Chmelina, Ing. Peter Hladký, Lukáš Hamaj, Zdenko Vrzala. Tento návrh bol **schválený**.

**Hlasovanie:**

**Prítomní: 5**  **Za: 5 Proti:** 0 **Zdržal sa:** 0

**8. Spolupráca s občianskym združením Vĺčik, sprístupnenie sály KD (zmena v programe rokovania)**

Na rokovaní obecného zastupiteľstva boli prítomní členovia občianskeho združenia Vĺčik, ktorí oboznámili poslancov so svojim zámerom, že by chceli začať vyvíjať aktivity v priestoroch sály kultúrneho domu napr. stretanie sa pri hre pingpongu a pod. Starostka vysvetlila prítomným zástupcom občianskeho združenia, že sálu je možné prenajímať v zmysle zákona len za odplatu, nakoľko je to majetok obce. Pokiaľ sú ochotní robiť niečo pre obec môže starostka dať sálu bezodplatne do nájmu na určitý čas. Je potrebné, aby sa dohodli čo sú ochotní pre obec spraviť tak, aby mohla v tomto zmysle pripraviť zmluvu. Taktiež si musia z radov svojich členov určiť zodpovedné osoby, ktoré v prípade, že budú sa pohybovať v priestoroch obecného úradu a sály kultúrneho domu, budú zodpovedať na poriadok a bezpečnosť všetkých prítomných. Taktiež treba riešiť kto bude zodpovedný za prevzaté kľúče. Na základe týchto podmienok pripraví starostka zmluvu na prenájom sály. Predseda Tomáš Hrudka navrhol, že by ako občianske združenie pomohli opraviť pingpongový stôl, z prostriedkov združenia by chceli zakúpiť aparatúru na ozvučenie, ktorá by mohla slúžiť pri kultúrnych podujatiach v obci a ešte majú zámer zakúpiť kosačku pre svoje potreby a ak by bolo potrebné vypomôžu aj obci.

**9. Požiadavky poslanca Hamaja (web, e-mail, noviny)**

Poslanec Hamaj zaslal na obecný úrad požiadavky, ktoré sa týkali správy webovej stránky, e-mailu pre poslancov a obecných novín. Starostka odpovedala na tieto požiadavky nasledovne:

* Webová stránka obce je spravovaná fy Galileo, pokiaľ poslanec Hamaj chce vyvíjať ešte nejaké iné aktivity v tomto smere má možnosť si zriadiť facebookovú stránku obce, tak ako to sám navrhol a túto môže spravovať a dávať na ňu informácie, ktoré sú pre občanov potrebné. Poslanec Hamaj k tomuto požiadal, či by mu mohli byť zasielané správy, ktoré sú vyhlasované v rozhlase – pokiaľ majú dlhodobejší charakter, nie keď príde niekto niečo predávať, taktiež informácie o podujatiach, ktoré sa pripravujú alebo sú v okolitých obciach – pokiaľ takéto informácie prídu na obecný úrad. O zriadení faceboovej stránky bude poslanec Hamaj úrad informovať.
* K vytvoreniu e-mailových adries pre poslancov starostka dala stanovisko, že poslanci môžu prijímať podnety a rôzne informácie počas svojho poslaneckého mandátu na svoj súkromný e-mail pokiaľ ho zverejnia občanom. Obec nie je povinná zriaďovať a platiť takúto službu poslancom.
* K tvorbe obecných novín poslanec Hamaj predložil požiadavku, že sa chce spolupodieľať na ich tvorbe. Toto samozrejme môže každý, kedykoľvek môže zasielať články, prísť s návrhom čo by bolo vhodné dať do novín. Samozrejme musí to byť odkonzultované s redakčnou radou a starostkou obce.

**10. Návrh zmluvy k spracovaniu územného plánu obce Hrabovka (zmena v programe rokovania)**

Poslanci obecného zastupiteľstva obdržali na rokovanie materiál Návrh Zmluvy o dielo č. 012019 ARC , ktorú spracovala firma ARCADIA corporation, s.r.o. Dubnica nad Váhom ako dodávateľ „Územného plánu obce Hrabovka“. Návrh bola spracovaný na základe výberu dodávateľa na spracovanie Územného plánu obce Hrabovka v spolupráci s vybraným dodávateľom a Ing. Arch. Mlynčekovou, ktorá je spracovateľom a povereným pracovníkom obecného úradu Hrabovka, zodpovedným za celý priebeh spracovania a schvaľovania Územného plánu pre obec Hrabovka. Starostka odpovedala na otázky poslancov, ktoré sa týkali doterajšieho priebehu prípravy k spracovaniu Územného plánu obce Hrabovka. Predložený návrh **schválili** a  **poverili** starostku obce podpisom Zmluvy o dielo č. 012019 ARC s dodávateľom ARCADIA corporation, s.r.o. Dubnica nad Váhom.

**Hlasovanie:**

**Prítomní: 5**  **Za: 5 Proti:** 0 **Zdržal sa:** 0

**3. Kontrola uznesení obecného zastupiteľstva – hlavná kontrolórka**

V ďalšom bode rokovania sa vrátili poslanci k neprerokovaným bodom. Počas tohto bodu opustil rokovanie zo súkromných dôvodov poslanec Hamaj. Hlavná kontrolórka predniesla poslancom správu z kontroly uznesení obecného zastupiteľstva. Konštatovala, že všetky uznesenia boli splnené. Správu zobrali poslanci **na vedomie**.

**Hlasovanie:**

**Prítomní: 4**  **Za: 4 Proti: 0 Zdržal sa: 0**

**4. Správa o kontrolnej činnosti hlavnej kontrolórky**

Na rokovanie obecného zastupiteľstva predložila hlavná kontrolórka Správu o kontrolnej činnosti za celý rok 2018. Poslanci nemali k správe žiadne námietky a zobrali túto **na vedomie**.

**Hlasovanie:**

**Prítomní: 4**  **Za: 4 Proti: 0 Zdržal sa: 0**

**11. Kolaudácia vodovodu v obci Hrabovka**

Starostka informovala poslancov o priebehu kolaudácie verejného vodovodu a postupe prác pri jej dokončení – dopracovanie prevádzkového poriadku a všetkých potrebných náležitostí ku kolaudácii. Pokiaľ sa týka výkupu pozemkov – toto nie je predmetom kolaudácie aj keď vyjadrenia vlastníkov komplikujú celý proces kolaudácie. Výkup bude predmetom riešenia až po kolaudácii. Poslanec Chmelina – otázka či sa momentálne riešili nejaké poruchy na vodovode. Starostka – momentálne len drobné opravy, poruchy na vodojeme a čerpacej stanici boli odstránené. Koncom roka došlo k zmene prevádzkovateľa verejného vodovodu v obci. Doteraz túto službu robil pre obec Ing. Blažej na základe zmluvy. Od 1.1.2019 je prevádzkovateľom Ing. Babál, ktorý toto vykonáva na dohodu o pracovnej činnosti. Poslanci mali otázku na kvalitu vody. Starostka uistila, že voda je kvalitná, je priebežne monitorovaná a pravidelne sa robia odbery vzoriek vody, ktoré sa dávajú na Úrad verejného zdravotníctva. Z prítomných občanov na zasadnutí požiadala o slovo pani Čulenová, ktorá poukázala na hnojisko, ktoré vytvorilo PD Krasín, kde hrozí presakovanie močovky do spodných vôd. Starostka uistila všetkých, že vec prešetrí a vyzve PD Krasín k odstráneniu nedostatkov.

**12. Krízový manažment CO**

Starostka informovala poslancov o povinnostiach, ktoré vyplývajú pre obec v oblasti CO. Nakoľko v krízovom manažmente boli poslanci, ktorým skončil mandát, je potrebné urobiť zmeny a doplniť nových poslancov. Poslanci zobrali túto informáciu **na vedomie** a krízový manažment bude doplnený nasledovne:

Predseda: Eva Mráziková

Zástupca: Róbert Chmelina

Člen pre evakuáciu: Mgr. Janka Štefánková

Člen pre zásobovanie: Lukáš Hamaj

Člen pre ukrytie: Mgr. Tomáš Čičo

Člen pre zásahy: Ing. Peter Hladký

Člen pre zásahy: Zdenko Vrzala

**Hlasovanie:**

**Prítomní: 4**  **Za: 4 Proti: 0 Zdržal sa: 0**

**13. Interpelácie poslancov**

Starostka informovala nových poslancov, že tento bod bude zaraďovať do rokovaní obecného zastupiteľstva. Poslanci môžu predkladať svoje otázky na ktoré im odpovie buď ihneď alebo na ďalšom rokovaní obecného zastupiteľstva.

**14. Rôzne**

\*Starostka informovala o valnom zhromaždení MAS Vršatec, ktorého sa zúčastnil aj predseda OZ Vĺčik Tomáš Hrudka – odsúhlasený členský príspevok za obec 0,85 €/obyvateľ. V spolupráci s MAS Vršatec je možné sa zapojiť do rôznych projektov a grantov – momentálne sú výzvy na budovanie ihrísk. Poslanci prejavili záujem, že by bolo dobré riešiť multifunkčné ihrisko pre deti a mládež v obci. K problému sa vráti obecné zastupiteľstvo na ďalších rokovaniach.

\*Z radov občanov sa prihlásila pani Čulenová s otázkou či nie je možné robiť niečo s ozvučením cintorína. Starostka – momentálne je v rozpočte na rok 2019 zahrnutá položka na ozvučenie cintorína, robí sa prieskum trhu a cenové ponuky.

\*Zámer stavby nového rodinného domu – informoval pán Ďuriš, ktorý bol prítomný na rokovaní obecného zastupiteľstva. Momentálne rieši inžinierske siete-prívod elektrickej energie vybudoval na vlastné náklady, treba ešte doriešiť povolenie na vjazd na pozemok.

\*Ing. Hladký – otázka na splácanie úveru Prima banky – vyjadrila sa starostka a poslanec Chmelina, ktorý bol v uplynulom volebnom období pri schvaľovaní rozpočtu na rok 2019. Keďže boli uprednostnené iné potrebné výdavky rozpočtu – kolaudácia vodovodu, oprava výtlačného radu, príprava územného plánu, bolo splácanie úveru nastavené na minimálnu splátku. Pokiaľ to rozpočet dovolí, podľa skutočnosti na konci roka, je možné toto zmeniť a úpravou rozpočtu dať vyššiu splátku úveru. Tento úver vznikol ešte v minulých rokoch, ale je to úver vo forme kontokorentu a je nezmyslom ho vyplatiť naraz.

\*Starostka infomovala o personálnych zmenách v RVS Vlára-Váh, momentálne je to v riešení – zmena konateľov, nakoľko budú nové voľby primátora mesta Nemšová, ktoré je najväčším podielnikom v RVS Vlára-Váh.

\*Poslanec Chmelina – otázka ako pokračuje výmena spätných klapiek. Starostka – väčšia časť domácností už je vymenená. Pokračovať sa bude na jar, keď to dovolia poveternostné podmienky.

\*Poslanec Vrzala – dopyt na funkčnosť dobrovoľného hasičského zboru. Ing. Hladký navrhol urobiť spoločnú schôdzu, kde bude zvolený nový predseda, aby sa obnovila činnosť dobrovoľného hasičského zboru v spolupráci s obecným úradom. Poslanec Vrzala sa ponúkol osloviť záujemcov a zorganizovať toto stretnutie – bude informovať a dá do bodu rokovania obecného zastupiteľstva.

\*Starostka informovala poslancov o spracovaní nových nájomných zmlúv s nájomcami hrobových miest. Celý proces pokračuje priebežne. Správcom cintorína je obecný úrad – správca starostka obce , ktorá má aj osvedčenie.

\*Poslancom bolo dané na podpis poverenie na spracúvanie osobných údajov oprávnenej osoby a poučenie poslanca obecného zastupiteľstva o ochrane osobných údajov – toto zobrali všetci poslanci svojím podpisom na vedomie.

\*Poslanec Ing. Hladký mal pripomienku ohľadom odhŕňania snehu na chodníkoch. Žiada starostku upozorniť pracovníkov - dobrovoľníkov, aby odhadzovali sneh na šírku 2 lopát, nakoľko sa nedá chodiť s kočíkom. Starostka sa vyjadrila, že je povďačná za každú pomoc pri týchto zimných prácach. Odhŕňanie chodníkov je síce v právomoci obce, ale ani jedna samospráva nie je toto schopná urobiť bez pomoci občanov. V obci pracuje 1 pracovník na dohodu a ďalší občania mu dobrovoľne bez nároku na odmenu vypomáhali. Preto je potrebné túto prácu si vážiť a nie kritizovať.

**15. Záver**

Starostka obce ukončila rokovanie Obecného zastupiteľstva a poďakovala poslancom za účasť na zasadnutí Obecného zastupiteľstva v Hrabovke.

**Obecné zastupiteľstvo v Hrabovke**

**Uznesenie č. 1- 8**

zo zasadnutia OZ v Hrabovke dňa 22.01.2019

***K bodu: Určenie zapisovateľa a overovateľov zápisnice***

**Uznesenie č. 1/2019**

Obecné zastupiteľstvo v Hrabovke **s c h v a ľ u j e** overovateľov Mgr. Tomáš Čičo, Zdenko Vrzala a zapisovateľku pracovníčku OcÚ Mgr. Janku Štefánkovú.

V Hrabovke, 22.01.2019

Eva Mráziková

starostka obce

***K bodu: Plán zasadnutí obecného zastupiteľstva na rok 2019***

**Uznesenie č. 2/2019**

Obecné zastupiteľstvo v Hrabovke **s c h v a ľ u j e** predložený Plán zasadnutí obecného zastupiteľstva na rok 2019.

V Hrabovke, 22.01.2019

Eva Mráziková

starostka obce

***K bodu: Plán kultúrnych podujatí na rok 2019***

**Uznesenie č. 3/2019**

Obecné zastupiteľstvo v Hrabovke **s c h v a ľ u j e** predložený Plán a rozpočet kultúrnych aktivít na rok 2019.

V Hrabovke, 22.01.2019

Eva Mráziková

starostka obce

***K bodu: Doriešenie komisií pri obecnom zastupiteľstve v Hrabovke***

**Uznesenie č. 4/2019**

Obecné zastupiteľstvo v Hrabovke **s c h v a ľ u j e**:

**a) Komisia výstavby a životného prostredia**

Predseda komisie: Ing. Peter Hladký

Členovia: Ing.Ladislav Čičo, Mgr.Tomáš Čičo, Róbert Chmelina, Zdenko Vrzala

**b)Komisia na ochranu verejného poriadku a vybavovanie sťažností**

Predseda komisie: Mgr. Tomáš Čičo

Členovia: Lukáš Hamaj, Lukáš Čičo, Tomáš Hrudka a Ing. Peter Hladký

**c) Komisia kultúry, školstva a športu**

Predseda: Mgr. Tomáš Čičo

Členovia: Lukáš Hamaj, Ing. Peter Hladký, Róbert Chmelina, Zdenko Vrzala

V Hrabovke, 22.01.2019

Eva Mráziková

starostka obce

***K bodu: Návrh zmluvy k spracovaniu územného plánu obce Hrabovka***

**Uznesenie č. 5/2019**

Obecné zastupiteľstvo v Hrabovke:

1. ***schvaľuje***

**„Návrh Zmluvy o dielo č. 012019 ARC“**

**b) *p o v e r u j e*** starostku obce Hrabovka podpisom Zmluvy o dielo č. 012019ARC s firmou ARCADIA corporation, s.r.o., CII 88, 018 41 Dubnica nad Váhom

V Hrabovke, 22.01.2019

Eva Mráziková

starostka obce

***K bodu: Kontrola uznesení obecného zastupiteľstva – hlavná kontrolórka***

**Uznesenie č. 6/2019**

Obecné zastupiteľstvo v Hrabovke **berie na vedomie** uskutočnenú kontrolu uznesení obce Hrabovka.

V Hrabovke, 22.01.2019

Eva Mráziková

starostka obce

***K bodu: Správa o kontrolnej činnosti hlavnej kontrolórky***

**Uznesenie č. 7/2019**

Obecné zastupiteľstvo v Hrabovke berie na vedomie predloženú Správu o kontrolnej činnosti hlavnej kontrolórky za rok 2018.

V Hrabovke, 22.01.2019

Eva Mráziková

starostka obce

***K bodu: Krízový manažment CO***

**Uznesenie č. 8/2019**

Obecné zastupiteľstvo berie **na vedomie informáciu** o doplnení krízového manažmentu CO nasledovne:

Predseda: Eva Mráziková

Zástupca: Róbert Chmelina

Člen pre evakuáciu: Mgr. Janka Štefánková

Člen pre zásobovanie: Lukáš Hamaj

Člen pre ukrytie: Mgr. Tomáš Čičo

Člen pre zásahy: Ing. Peter Hladký

Člen pre zásahy: Zdenko Vrzala

V Hrabovke, 22.01.2019

Eva Mráziková

starostka obce

**Výpis z hlasovania poslancov OZ:**

|  |  |  |  |  |  |
| --- | --- | --- | --- | --- | --- |
| **Číslo** | **Hamaj** | **Chmelina** | **Čičo** | **Hladký** | **Vrzala** |
| 1/2019 | **I** | **I** | **I** | **I** | **I** |
| 2/2019 | **I** | **I** | **I** | **I** | **I** |
| 3/2019 | **I** | **I** | **I** | **I** | **I** |
| 4/2019 | **I** | **I** | **I** | **I** | **I** |
| 5/2019 | **I** | **I** | **I** | **I** | **I** |
| 6/2019 | **N** | **I** | **I** | **I** | **I** |
| 7/2019 | **N** | **I** | **I** | **I** | **I** |
| 8/2019 | **N** | **I** | **I** | **I** | **I** |

**Vysvetlivky: I - za O – zdržal sa**

**X - proti N - neprítomní**

Overovatelia:

Mgr. Tomáš Čičo .........................................

Zdenko Vrzala .........................................

Zapísala:

Mgr. Janka Štefánková .........................................

Eva Mráziková starostka obce